CELEX: 32015R2064
Language: bg
Date: 2015-11-17 00:00:00
Title: Регламент за изпълнение (ЕС) 2015/2064 на Комисията от 17 ноември 2015 година за изменение на Регламент (ЕИО) № 2454/93 на Комисията за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността по отношение на слънцезащитното стъкло, предназначено за преработка под режим обработка под митнически контрол (Текст от значение за ЕИП)

18.11.2015   
            
            
               BG
            
            
               Официален вестник на Европейския съюз
            
            
               L 301/12
            
         РЕГЛАМЕНТ ЗА ИЗПЪЛНЕНИЕ (ЕС) 2015/2064 НА КОМИСИЯТА
   от 17 ноември 2015 година
   за изменение на Регламент (ЕИО) № 2454/93 на Комисията за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността по отношение на слънцезащитното стъкло, предназначено за преработка под режим обработка под митнически контрол
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2913/92 на Съвета от 12 октомври 1992 г. за създаване на Митнически кодекс на Общността (1), и по-специално член 247 от него,
   като има предвид, че:
   
               (1)
            
            
               В Регламент (ЕИО) № 2454/93 на Комисията (2) се предвижда възможността някои стоки да бъдат преработвани под режим обработка под митнически контрол без проверка на икономическите условия по член 133, буква д) от Регламент (ЕИО) № 2913/92. По силата на член 552 от Регламент (ЕИО) № 2454/93 за тези стоки се приема, че икономическите условия са изпълнени. Тези стоки са обхванати от част А от приложение 76 към Регламент (ЕИО) № 2454/93.
            
         
               (2)
            
            
               Пореден номер 11 от част А от приложение 76 към Регламент (ЕИО) № 2454/93 обхваща определени компоненти, части, комплекти или материали, които може да бъдат преработени в информационнотехнологични продукти.
            
         
               (3)
            
            
               Слънцезащитното стъкло може да бъде преработвано в слънчеви панели под режим обработка под митнически контрол. Операцията по усъвършенстване е обхваната от пореден номер 11 в част А от приложение 76 към Регламент (ЕИО) № 2454/93.
            
         
               (4)
            
            
               По отношение на слънцезащитното стъкло с произход от Китайската народна република, което е предназначено за поставяне под режим обработка под митнически контрол, би било наложено — ако се декларира за допускане за свободно обращение — окончателно антидъмпингово мито по силата на Регламент за изпълнение (ЕС) № 470/2014 на Комисията (3) или окончателно изравнително мито по силата на Регламент за изпълнение (ЕС) № 471/2014 на Комисията (4).
            
         
               (5)
            
            
               Преработката на слънцезащитно стъкло с произход от Китайската народна република под режим обработка под митнически контрол може да засегне неблагоприятно основните интереси на производителите на слънцезащитно стъкло от Съюза. Затова използването на режим обработка под митнически контрол следва да бъде възможно само след като Комитетът по Митническия кодекс провери икономическите условия по силата на член 552, параграф 2 от Регламент (ЕИО) № 2454/93 и заключи, че тези условия са изпълнени.
            
         
               (6)
            
            
               Поради това Регламент (ЕИО) № 2454/93 следва да бъде съответно изменен.
            
         
               (7)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   В част А от приложение 76 към Регламент (ЕИО) № 2454/93 текстът в колона 1 към пореден номер 11 се заменя със следното:
   
      „Всякакъв вид електронни компоненти, части, комплекти (вкл. подкомплекти) или материали (електронни или не), които са съществени за електронното функциониране на обработения продукт, с изключение на слънцезащитното стъкло, за което би било наложено временно или окончателно антидъмпингово мито или временно или окончателно изравнително мито, ако бъде декларирано за допускане за свободно обращение.“
   
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 ноември 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 302, 19.10.1992 г., стр. 1.
   
      (2)  Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (ОВ L 253, 11.10.1993 г., стр. 1).
   
      (3)  Регламент за изпълнение (ЕС) № 470/2014 на Комисията от 13 май 2014 г. за налагане на окончателно антидъмпингово мито и окончателно събиране на временното мито, наложено върху вноса на слънцезащитно стъкло с произход от Китайската народна република (ОВ L 142, 14.5.2014 г., стр. 1).
   
      (4)  Регламент за изпълнение (ЕС) № 471/2014 на Комисията от 13 май 2014 г. за налагане на окончателно изравнително мито върху вноса на слънцезащитно стъкло с произход от Китайската народна република (ОВ L 142, 14.5.2014 г., стр. 23).